b'\n_START_ARTICLE_\nMongoliangerbiili\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nAikuisen mongoliangerbiilin vartalo on noin 12 cm pitk\xc3\xa4 ja h\xc3\xa4nt\xc3\xa4 voi olla yht\xc3\xa4 pitk\xc3\xa4. Turkki on ohuehko, luonnonmuodon karvat ovat juuresta harmahtavat, yleiss\xc3\xa4vylt\xc3\xa4\xc3\xa4n kellanruskeat ja aivan karvan k\xc3\xa4rki on musta. Vatsapuolen karva on valkoista ja karvattomissa k\xc3\xa4p\xc3\xa4liss\xc3\xa4 n\xc3\xa4kyy vaaleanpunainen iho. Koiraat ovat hiukan suurempia kuin naaraat: koiraiden keskipaino on 60 grammaa, naaraiden 50\xe2\x80\x9355 grammaa.Lemmikkigerbiilin paino on uroksilla noin 70-120 grammaa ja naarailla noin 60-90 grammaa.Paino riippuu my\xc3\xb6s gerbiilin koosta ja rakenteesta,lemmikin ei tulisi olla pulskan(maha osuu k\xc3\xa4velless\xc3\xa4 melkein tai osittain maahan) tai liian laihan(luut tuntuvat selke\xc3\xa4sti tai n\xc3\xa4kyv\xc3\xa4t)n\xc3\xa4k\xc3\xb6inen. Lemmikkigerbiileist\xc3\xa4 on useita v\xc3\xa4rimuunnoksia, esimerkiksi honey fox, argente cream, capuccino, grey agouti ja siamese.\n_START_SECTION_\nAlkuper\xc3\xa4, elinymp\xc3\xa4rist\xc3\xb6 ja elintavat luonnossa\n_START_PARAGRAPH_\nMongoliangerbiilit ovat kotoisin Mongolian sis\xc3\xa4maan yl\xc3\xa4ng\xc3\xb6ilt\xc3\xa4. Niit\xc3\xa4 tavataan my\xc3\xb6s l\xc3\xa4heisilt\xc3\xa4 alueilta Etel\xc3\xa4-Siperiasta ja Pohjois-Kiinasta. Mongoliangerbiilien luontaisilla elinalueilla vallitsee ankara mannerilmasto: talvella voi olla 40 astetta pakkasta, kes\xc3\xa4ll\xc3\xa4 50 astetta l\xc3\xa4mmint\xc3\xa4. Sadem\xc3\xa4\xc3\xa4r\xc3\xa4 on pieni (alle 230 mm vuodessa) ja talvi pitk\xc3\xa4 (lokakuusta huhtikuuhun)._NEWLINE_Mongoliangerbiileit\xc3\xa4 el\xc3\xa4\xc3\xa4 hiekka- ja saviaavikoilla, pensaikoissa, aroilla ja vuoriston laaksoissa. Ne kaivavat maahan koloja l\xc3\xa4helle kasveja, joiden juuret est\xc3\xa4v\xc3\xa4t koloa romahtamasta. Kolot ovat tyypillisesti puolisen metri\xc3\xa4 syvi\xc3\xa4 ja noin 4 cm leveit\xc3\xa4. Samaan luolaan on useita eri sis\xc3\xa4\xc3\xa4nk\xc3\xa4yntej\xc3\xa4. Niiss\xc3\xa4 ne el\xc3\xa4v\xc3\xa4t perhekunnittain ja lep\xc3\xa4\xc3\xa4v\xc3\xa4t vuorokauden kuumimmat ja kylmimm\xc3\xa4t hetket. Jos gerbiili havaitsee vaaran uhkaavan, se alkaa rummuttaa takajaloillaan maata varoittaakseen muita vaarasta._NEWLINE_Mongoliangerbiili saa poikasia kerrallaan 5\xe2\x80\x938 kappaletta, joskus jopa kymmenen, ja gerbiiliemon kantoaika on 24-30 vuorokautta. Poikaset ovat syntyess\xc3\xa4\xc3\xa4n karvattomia ja sokeita._NEWLINE_Luonnossa mongoliangerbiilit sy\xc3\xb6v\xc3\xa4t p\xc3\xa4\xc3\xa4asiassa marunalajeja (Artemisia sieversiana ja A. commutata). Niiden ravintoon kuuluu my\xc3\xb6s meriotakilokin sukulaislaji (Salsola collina), viherpantahein\xc3\xa4 (Setaria viridis) ja rantavehn\xc3\xa4n sukulaislaji (Leymus chinensis) Viljelysmaiden l\xc3\xa4hell\xc3\xa4 el\xc3\xa4v\xc3\xa4t gerbiilit sy\xc3\xb6v\xc3\xa4t ja varastoivat hirssi\xc3\xa4 ja tattaria: kes\xc3\xa4ll\xc3\xa4 niiden lehti\xc3\xa4, talvella siemeni\xc3\xa4.Gerbiilit pit\xc3\xa4v\xc3\xa4t luonnossa turkkinsa kunnossa hiekka kylvyin joka puhdistaa loiset pois turkista.\n_START_SECTION_\nGerbiili lemmikkin\xc3\xa4\n_START_PARAGRAPH_\nGerbiili on laumael\xc3\xa4in, joten lemmikkigerbiileit\xc3\xa4 pit\xc3\xa4isi yleens\xc3\xa4 hankkia v\xc3\xa4hint\xc3\xa4\xc3\xa4n kaksi. Samaa sukupuolta olevat gerbiilit tulevat toimeen kesken\xc3\xa4\xc3\xa4n. Yleinen tapa on hankkia samasta poikueesta kaksi veljest\xc3\xa4 tai siskosta mutta my\xc3\xb6s toisilleen tuntemattomat gerbiilit voidaan yhdist\xc3\xa4\xc3\xa4 verkon avulla totuttamalla._NEWLINE_Gerbiili tarvitsee asumuksekseen lasisen terraarion tai muovisen dunan. Minimimitat gerbiilin asumukselle ovat 30x30x30 cm. Suositeltavat mitat kahdelle gerbiilille olisivat v\xc3\xa4hint\xc3\xa4\xc3\xa4n 70x40x40. Mit\xc3\xa4 enemm\xc3\xa4n gerbiileit\xc3\xa4 on, sit\xc3\xa4 enemm\xc3\xa4n ne tarvitsevat tilaa. H\xc3\xa4kki ei yleens\xc3\xa4 ole sovelias asumus gerbiilille, sill\xc3\xa4 gerbiilin tylsistyess\xc3\xa4 se alkaa jyrsi\xc3\xa4 h\xc3\xa4kin kaltereita ja gerbiili saattaa saada nokkataudin._NEWLINE_Terraarioon tai dunaan gerbiilit tarvitsevat paljon purua, suositeltava m\xc3\xa4\xc3\xa4r\xc3\xa4 olisi 15-30 cm, riippuen terran tai dunan korkeudesta. Juomapullo on gerbiileille v\xc3\xa4ltt\xc3\xa4m\xc3\xa4t\xc3\xb6n, siihen pit\xc3\xa4isi vaihtaa raikas vesi joka p\xc3\xa4iv\xc3\xa4. Gerbiili tarvitsee my\xc3\xb6s hyv\xc3\xa4laatuista ruokaa. Ruokaa voi ripotella purujen p\xc3\xa4\xc3\xa4lle niin gerbiili saa siit\xc3\xa4 hieman virikett\xc3\xa4. Lis\xc3\xa4ksi terrassa tai dunassa olisi hyv\xc3\xa4 olla paljon piiloja ja virikkeit\xc3\xa4. Pahviputket ja -paketit ovat hyvi\xc3\xa4 piiloja gerbiileille, tosin niist\xc3\xa4 on iloa vain hetken, kunnes pahvi on jo silppuna. Mik\xc3\xa4\xc3\xa4n muovia sis\xc3\xa4lt\xc3\xa4v\xc3\xa4 ei ole sopivaa jyrsitt\xc3\xa4v\xc3\xa4\xc3\xa4 gerbiileille.\n_START_SECTION_\nGerbiili vai gerbilli?\n_START_PARAGRAPH_\nKielitoimisto oli viime vuosituhannella p\xc3\xa4\xc3\xa4tynyt k\xc3\xa4ytt\xc3\xa4m\xc3\xa4\xc3\xa4n suomen kieless\xc3\xa4 gerbiilist\xc3\xa4 muotoa gerbilli ja se l\xc3\xb6ytyi kaikista sen toimittamista sanakirjoista vain j\xc3\xa4lkimm\xc3\xa4isess\xc3\xa4 muodossa, samoin esim. WSOY:n Isossa Tietosanakirjassa vuodelta 1995. Asiasta k\xc3\xa4ynnistettiin kuitenkin keskustelu, jonka pohjalta Lemmikki-lehdess\xc3\xa4 oli artikkeli vuonna 2000. T\xc3\xa4m\xc3\xa4n j\xc3\xa4lkeen on Kielitoimiston jyrkkyys v\xc3\xa4hentynyt ja uusimmassa teoksessa, Kielitoimiston sanakirjassa, gerbiili on varsinainen hakusana ja gerbilli rinnakkaismuoto.'